KATEGESE 2000 GAAN "JUBEL OOR JESUS"
As toerusting en kategese in ons kerk reg loop, sal ons 'n krag in die 21e eeu kan wees. Daarom het die Algemene Sinode op voorstel van die AJK die jaar 2000 as 'n jaar van kategese en toerusting bepaal. As tema is gekies JUBEL OOR JESUS, met die doel dat klein en groot toegerus gaan word om Christus in die nuwe eeu jubelend te volg.
Die doel is om klein en groot toe te rus om Christus in die nuwe eeu jubelend te volg. Die doel van die aksie is in lyn met 'n wêreldwye aksie wat gebou is rondom Levitikus 25:8-13. Die klem val op die vyftigste landboujaar wanneer skuld afgeskryf word en grond teruggegee word aan die oorspronklike eienaars. "Die ramshorings is die tekens dat almal in die land die jaar van die vyftigste landbouseisoen op 'n besondere wyse aan die Here moet wys." Dit is die jubeljaar of hersteljaar.
Daar is 'n fokuspunt vir elke kwartaal, nl. kategete, gesinne, gemeentes en die wêreld, vir onderskeidelik die eerste tot die vierde kwartaal.
Sinodale Jeugkommissies moet dus nou reeds beplan sodat die temas by die sinodesittings later vanjaar en betyds by gemeentes vir hul jaarbeplanning sal uitkom. Die embleem JUBEL VIR JESUS is goedgekeur en die pakket word binnekort aan elke predikant uitgestuur.